आतंकियों ने बंदूक की नोंक पर पूछा थे औरंगजेब से सवाल, बदले में क्या मिला जवाब

श्रीनगर. ईद मनाने घर जा रहे आर्मी जवान औरंगजेब को आतंकियों ने किडनैप कर उनकी हत्या कर दी। ईद से पहले ही भारत माता के इस लाल का शव तिरंगे में लिपटा हुआ घर पहुंचा था। इसी बीच, आतंकियों ने शहीद औरंगजेब की हत्या करने से पहले वीडियो बनाया था। यह वीडियो सोशल मीडिया पर वायरल हो रहा है। वीडियो में औरंगजेब को एक पेड़ से बांधा हुआ है और आतंकी उसे घेरे हुए हैं। वह बंदूक की दम पर उसके खानदान, नौकरी और मेजर शुक्ला के बारे में जानकारी निकलवा रहे हैं। नहीं था कोई खौफ...

- आतंकियों से घिरे जवान औरंगजेब बेखौफ नजर आ रहे थे। जब आतंकियों ने अपने साथियों को नाम लेकर उनके एनकाउंटर के बारे में पूछा तो उन्होंने बिना डरे कहा - "हां, इन एनकाउंटर में मैं शामिल था।"

- आतंकियों ने पूछा कि क्या तुम मेजर शुक्ला के गार्ड हो? तो उन्होंने बताया, "हां, मैं उनका गार्ड हूं और शुक्ला के साथ हर ऑपरेशन में साथ रहता हूं।"

गीदड़ों की तरह किया वार...

- भारतीय सेना के जवान औरंगजेब आतंकियों के लिए यमराज बन चुके थे और लंबे वक्त से आतंकियों की आंखों में खटक रहे थे।

- औरंगजेब को मारने के लिए आतंकियों गीदड़ों की तरह छुपकर वार किया। आम दिनों में उन पर हमला करना संभव नहीं था तो भारत मां के इस शेर का शिकार करने के लिए आतंकियों ने वो वक्त चुना जब वो अकेले थे।

- आतंकियों ने अपनी कायरता दिखाते हुए ईद मनाने घर जा रहे औरंगजेब को अकेला पाकर पहले उन्हें किडनैप किया और फिर गोलियों से उनका शरीर छलनी कर दिया।

- हिजबुल आतंकी समीर टाइगर के एनकाउंटर के बाद से ही आतंकी तिलमिलाए हुए हैं। शहीद औरंगजेब समीर टाइगर के एनकाउंटर में शामिल थे।

शादीमर्ग में तैनात थे औरंगजेब

- 4 जम्मू-कश्मीर लाइट इन्फेंट्री के जवान औरंगजेब 44 राष्ट्रीय राइफल के साथ शोपियां के शादीमर्ग में तैनात थे। राजौरी जिले के मेंढर निवासी औरंगजेब ईद मनाने के लिए सुबह 9 बजे घर के लिए निकले थे। शादीमर्ग कैंप के बाहर साथियों ने उन्हें एक प्राइवेट कार में बैठाया। कुछ दूर आगे कलमपोरा पहुंचते ही चार-पांच आतंकियों ने किडनैप कर लिया।

- ड्राइवर से सूचना मिलते ही बड़े पैमाने पर सर्च ऑपरेशन शुरू कर दिया गया। देर शाम पुलवामा जिले में गोलियों से छलनी शव मिला।

- औरंगजेब मेजर शुक्ला के साथ तैनात थे। मेजर शुक्ला ने पिछले महीने आतंकी समीर टाइगर को मुठभेड़ में मार गिराया था।

ईद के बाद खत्म हो सकता है संघर्षविराम

- केंद्र सरकार के सूत्रों ने संकेत दिए कि ईद के बाद कश्मीर में आतंकियों के खिलाफ एकतरफा संघर्ष विराम खत्म हो जाएगा। संघर्ष विराम के दौरान आतंकी हमलों में 3 गुना इजाफा हुआ है। इस मुद्दे पर गुरुवार को गृहमंत्री ने बैठक बुलाई थी। हालांकि, अभी इस बारे में कोई औपचारिक घोषणा नहीं की गई है।

- रमजान के शुरुआती 27 दिन में आतंकी हमले तीन गुना बढ़ गए। इन 27 दिनों में 58 आतंकी हमले हुए, जबकि रमजान का महीना शुरू होने से पहले के 27 दिनों में 18 हमले हुए थे।

छुट्‌टी पर आए जवानों को पहले भी निशाना बना चुके हैं आतंकी

- आतंकी पहले भी छुट्‌टी पर आने वाले जवानों को निशाना बना चुके हैं। मई 2017 में सेना के लेफ्टिनेंट उमर फयाज की आतंकियों ने अगवा करने के बाद हत्या कर दी थी। 22 साल के उमर शोपियां में अपने कजन की शादी समारोह में भाग लेने आए थे।

- 2017 में शोपियां के ही टेरिटोरियल आर्मी जवान इरफान अहमद की गोली मारकर हत्या कर दी गई थी। उन्हें भी घर से ही अगवा किया गया था।